SAKP veroordeel EFF-gedragJulius Malema en EFF-LP’s verlaat die staatsrede (13 Februarie 2020) Die Suid-Afrikaanse Kommunistiese Party (SAKP) het die EFF se ontwrigting van Donderdagaand se staatsrede ten sterkste veroordeel en gesê dit het niks met vryheid van spraak of demokratiese regte te doen nie. Solly Mapaila, tweede algemene sekretaris (en dus min of meer onderleier) van die SAKP het die Kaapse Persklub Vrydagmiddag toegespreek en gesê dit was ontwrigting en niks anders as die misbruik van die parlement nie. Oor oudpres. FW de Klerk het Mapaila opgemerk dat dit ‘n jammerte is dat De Klerk nie wil erken dat apartheid ‘n misdaad teen die mensdom was, en dat die staat onder De Klerk se bewind geweld aangestig het soos volgens Mapaila deur die Goldstone-kommissie van ondersoek bewys is nie. Die SAKP staan bankvas agter die minister van openbare ondernemings, Pravin Gordhan, wat sy oorlog teen korrupsie en staatskaping betref, en veroordeel dus die EFF se gedrag teenoor Gordhan. “Dit is veral die rasse-ondertoon in die aanvalle op minister Gordhan wat ons pla,” het Mapaila verduidelik, en die gehoor daaraan herinner dat die SAKP die eerste nie-rassige politieke organisasie in Suid-Afrika was. Volgens Mapaila sal die SAKP iewers in die toekoms “wanneer die tyd reg is” breek met die ANC en verkiesings selfstandig veg, maar tans kry hulle meer reg deur in die regering te wees. As voorbeelde van idees wat nie regeringsbeleid sou wees as die SAKP hulle nie aangevoor het nie, het hy onder meer nasionale gesondheidsversekering, ‘n staatsbank en ‘n staatsmaatskappy vir farmaseutiese produkte genoem. Mapaila het gesê privatisering ondermyn staatsbestuurde instellings en die SAKP sal sakeredding van die SAL net steun mits dit tot die hervorming eerder as die ontbinding van SAL meehelp.